DA Den Europæiske Unions Tidende C 220/14

Offentliggørelse af en ansøgning i henhold til artikel 6, stk. 2, i Rådets forordning (EF) nr. 510/2006 om beskyttelse af geografiske betegnelser og oprindelsesbetegnelser for landbrugsprodukter og fødevarer

2010/C 220/09

Denne offentliggørelse giver ret til at gøre indsigelse mod ansøgningen, jf. artikel 7 i Rådets forordning (EF) nr. 510/2006 (1). Eventuelle indsigelser skal være Kommissionen i hænde senest seks måneder efter datoen for offentliggørelsen.

RESUMÉ

RÅDETS FORORDNING (EF) Nr. 510/2006

»FARINA DI CASTAGNE DELLA LUNIGIANA«

EF-Nr.: IT-PDO-0005-0525-22.02.2006

BOB ( X ) BGB ( )

Dette resumé indeholder hovedelementerne af varespecifikationen til information.

1. Medlemsstatens ansvarlige myndighed:

Navn: Ministero delle politiche agricole e forestali Adresse: Via XX Settembre 20 00187 Roma RM ITALIA Tlf. +39 0646655106 Fax +39 0646655306 E-mail: saco7@politicheagricole.it

2. Sammenslutning:

Navn: Comitato Promotore D.O.P. «Farina di castagne della Lunigiana» Adresse: Loc. Torre di Apella 1 Licciana Nardi 54016 Massa Carrara MS ITALIA Tlf. +39 0521484329 Fax +39 0521494652 E-mail: farinalunigiana@libero.it Sammensætning: Producent/forarbejdningsvirksomhed ( X ) Andre ( )

3. Produktets art:

Kategori 1.6 — Frugt, grøntsager og korn, også forarbejdet

4. Varespecifikation:

(resumé af kravene i henhold til artikel 4, stk. 2, i forordning (EF) nr. 510/2006)

4.1. Navn:

»Farina di castagne della Lunigiana«

4.2. Beskrivelse:

Den beskyttede oprindelsesbetegnelse »Farina di Castagne della Lunigiana« er forbeholdt sødt mel fremstillet af kastajner af arten Castanea sativa (Mill.) af de sorter, som man har historisk belæg for er blevet dyrket i det pågældende område: Bresciana, Carpanese, Fosetta, Marzolina, Moretta, Primaticcia, Rigola, Rossella og Rossola. Mindst 70 % af det mel, der anvendes til »Farina di Castagne della Lunigiana«, skal stamme fra sorterne Bresciana, Carpanese og Rossola.

På tidspunktet for markedsføringen af »Farina di Castagne della Lunigiana« skal melet ved berøring være meget finkornet, både at mærke på og i munden, og have en kornstørrelse på højst 0,8 mm (80 % af kornene skal være under 0,3 mm). Smagen skal være sødlig med et samlet sukkerindhold på ikke under 20 % og med den karakteristiske duft af kastanjer fri for lugt af mug eller harskhed. Farven svinger fra hvid til elfensbenshvid, og vandindholdet er højst 8 %.

4.3. Geografisk område:

Produktionsområdet »Farina di Castagne della Lunigiana« er beliggende i provinsen Massa Carrara og omfatter kommunerne Aulla, Bagnone, Casola in Lunigiana, Comano, Filattiera, Fivizzano, Fosdinovo, Licciana Nardi, Mulazzo, Podenzana, Pontremoli, Tresana, Villafranca in Lunigiana og Zeri.

4.4. Bevis for oprindelse:

Alle faser af produktionsprocessen overvåges ved, at alle indgående produkter (input) og udgående produkter (output) registreres. På denne måde og ved at de matrikelopførte jordlodder, hvorpå produktionen finder sted, kastanjeproducenter, tørringsvirksomheder, møller og pakkevirksomheder opføres i særlige registre, der føres af kontrolinstansen, og ved at de producerede mængder indberettes rettidigt til kontrolinstansen, sikres det, at produktet kan spores. Derudover indføres tørringsrummene (gradili) til tørring af kastanjerne, møller og pakkerum i særlige registre. Alle fysiske og juridiske personer, der er opført i de pågældende registre, kontrolleres af kontrolorganet i henhold til bestemmelserne i varespecifikationen og den pågældende kontrolplan.

4.5. Produktionsmetode:

Plantetætheden må ikke overstige 160 frugtbærende træer pr. hektar, og udbyttet må højst være 3 500 kg. pr. hektar. Mindst 70 % af det mel, der anvendes til fremstilling af »Farina di Castagne della Lunigiana«, skal stamme fra sorterne Bresciana, Carpanese og Rossola. Kastanjefrugterne høstes i tidsrummet 29. september-15. december.

Tørringen af de kastanjefrugter, der anvendes til fremstilling af »Farina di Castagne della Lunigiana«, foregår i de såkaldte gradili over langsom ild, hvor der kun må anvendes kastanjeved, i minimum 25 dage. Efter at kastanjerne er tørret, afskalles de ved hjælp af traditionelle tærskeværk og blæses derefter rene enten maskinelt eller ved håndkraft på traditionel vis for at fjerne urenheder. Udbyttet af tørrede, afskallede kastanjer må ikke overstige 30 % af vægten af de ubehandlede kastanjer.

De møller, som anvendes til formalingen af de tørrede kastanjer, som skal anvendes til fremstilling af »Farina di Castagne della Lunigiana«, skal være traditionelle typer med kværnstene af sten. Møllestenene drives ved enten el- eller vandkraft. Formalingen skal finde sted senest den 30. januar i det efterfølgende år efter høståret. For at undgå, at den høje hastighed ved formalingen fører til, at stenen stoppes til og overophedes og forårsager, at det endelige produkt mister dets kridtlignende egenskaber, må der højst formales 500 kilo tørrede kastanjer pr. dag pr. stenkværn.

4.6. Tilknytning:

Den beskyttede oprindelsesbetegnelse »Farina di Castagne della Lunigiana« adskiller sig tydeligt fra tilsvarende produkter på markedet ved sin påfaldende sødlige smag, som beror på de avlede kastanjesorter, produktionsområdets klima- og jordbundsforhold og den virksomhed, som landbrugerne har udøvet gennem århundreder for at videreføre melproduktionen. Landskabets udformning og især højde- og klimaforhold er bestemmende for kastanjefrugtens sødlighed. Lunigianas orografiske, morfologiske, hydrografiske og klimamæssige egenskaber gør dette område til et naturmiljø, der er særlig gunstigt for udviklingen af sødligheden i kastanjefrugten, der breder sig overalt fra dalbunden til op i tusind meters højde. Produktionsområdets særlige orografiske udformning som en skål, bjergskråningernes beliggenhed mod øst-vest, hvor kastanjelundene vokser, de moderate temperaturer året rundt og især i de måneder, hvor kastanjetræets biologiske aktivitet foregår (juni-september), samt de friske vinde om sommeren fra det nærliggende hav afbøder meget høje temperaturudsving om sommeren og gør, at træerne ikke udsættes for stress og kan opbygge et stort indhold af sukkerstoffer i de kastanjefrugter, som bruges til fremstilling af melet. I morfologisk henseende er Lunigiana kendetegnet ved sine snævre og dybe dale, der gennemskæres af kraftigt strømmende vandløb, bakker, bjerge og tektoniske grotter. Denne særlige morfologi har skabt et rigt og rigeligt hydrografisk system med mange kraftigt strømmende vandløb, som den lokale befolkning på klog vis har udnyttet som energikilde til de mange vandmøller. Endnu i dag udgør møllerne et typisk træk i landskabsbilledet og anvendes stadig til formaling af tørrede kastanjer. Ved hjælp af stenkværnene i disse møller, som før i tiden blev drevet af vandløbene og senere også af elektricitet, males kastanjefrugterne langsomt og kontinuerligt for at undgå overophedning til en meget finkornet mel, både at mærke på og i munden. Inden for området findes også tørringsanlæg (gradili), der ligger spredt overalt i kastanjelundene, og sammen med møllerne bidrager til at give Lunigiana dets karakteristiske særpræg, ligesom de vidner om den lange tradition for kastanjeforarbejdning inden for det geografiske område. Bevis herpå er Giovanni Antonio da Faies krøniker fra 1400-tallet, hvor det understreges, hvor vigtig kastanjen er for den lokale økonomi, og hvor vigtigt det er at opretholde kastanjeproduktionen, som svarer til »to tredjedele af brødet i Lunigiana«. Samme forfatter nævner også, at der kun er en lille forskel mellem prisen på hvedemel og prisen på kastanjemel. Ud over det geografiske områdes særlige karakteristiska og den traditionelle formalingsteknik skal også den menneskelige faktor nævnes. Hvert trin i fremstillingen af melet overvåges og kontrolleres, lige fra høsten af kastanjefrugterne til tørringen og formalingen, der foregår i fuld overensstemmelse med den lokale tradition. Datoen for høstperiodens start, som falder sammen med den periode, hvor kastanjefrugterne spontant begynder at falde af, er stadigvæk Mikkelsdag den 29. september. Det er et historisk fastsat tidsrum, hvor klimaforholdene får skålene på de tidligste sorter til at åbne sig. Et af områdets ordsprog lyder »per San Michelo la castagna nel panéro« (kastanjer i kurven på Mikkelsdag). Under høsten foretages en første sortering af de sunde frugter på pladsen. Derefter følger forberedelsen og pasningen af førnævnte gradili (tørringsanlæg), i hvilke kastanjefrugterne anbringes, og hvor ilden hele tiden holdes ved lige i mindst 25 dage under konstant overvågning, og hvor der ifølge traditionen kun anvendes kastanjeved. Efter tørringen kontrolleres kastanjefrugterne manuelt, og alle urenheder fjernes før formalingen. Produktionen og forarbejdningen af kastanjefrugter i Lunigiana fik med tiden stor økonomisk betydning. Fra 1400-tallet frem til 1700-tallet indførte kommunerne i Lunigiana, fra Rocca Sigillina til Tresana, Equi og Moncigoli og fra Gragnola til Pontremoli præcise regler og sanktioner for at værne om de kastanjelunde, der i århundreder havde vokset i området. Arkæologiske undersøgelser har vist, at kastanjetræet fandtes i Lunigiana siden første århundrede e. Kr., og at det bredte sig i regionen i løbet af 400-500-tallet. De fund, der blev gjort i nærheden af sognekirken i Sorano (Filattiera), hvor der på resterne af en romersk fæstegård havde været anlagt en byzantinsk boplads, hører til de ældste, der er fundet i Italien, og vidner især om, at en hurtig »revolution« fandt sted inden for landbruget, da egen blev erstattet af kastanjetræet. Her findes det ideelle naturgivne miljø for kastanjetræet, som gennem århundreder har været en sikker og vigtig fødekilde for den lokale befolkning. Som område med ældgamle historiske rødder har Lunigiana bevaret sine sæder og skikke, som giver området dets særstatus i det italienske folkeliv. Under »festa della Ricca« var det traditionen, at byens »rigeste« husmoder bød på noget at spise, og i byen Filetto skulle hun bringe det sødlige kastanjemel. Også baladura eller ballatura, som foregik på høstpladsen og gik ud på at stampe på kastanjerne for at få fjernet de sidste skalrester, var en sand folkefest og det mest fornøjelige og muntre tidspunkt under forarbejdningsprocessen, som blev ledsaget af folkesange. Lunigiana er også kendt for sine mange ordsprog på dialekt og sædvaner med tilknytning til kastanjedyrkningen. Også på det kulinariske område kan Lunigiana fremvise mange retter, der er baseret på kastanjemel, heriblandt kan nævnes pattòna (polenta af kastanjemel), cian (en type foccacciabrød), fritei og padléti (pandekager), lasagna bastarda (lasagnespecialitet) og pane marocca (brød). Disse retter blev ofte serveret sammen med mejeriprodukter eller tørret kød. Kastanjens dybe forankring i Lunigiana-området lader sig illustrere ved, at her sagde man ikke, at barnet blev fundet under et kålhoved eller kom med storken, men at det blev fundet i et gammelt kastanjetræs hule stamme.

4.7. Kontrolinstans:

Navn: Camera di Commercio Industria Artigianato e Agricoltura di Massa Carrara Adresse: Via VII Luglio 14 54033 Carrara MS ITALIA Tlf. +39 05857641 Fax +39 0585776515 E-mail: —

4.8. Mærkning:

Mel med den beskyttede oprindelsesbetegnelse »Farina di Castagne della Lunigiana« bringes i handelen fra den 15. november i produktionsåret. Det pakkes i gennemsigtige plastposer à 500 g, 1 kg eller 5 kg. Plastposerne må pakkes i beholdere af papir eller stof. Pakningerne skal være lukket med et segl, der ikke kan fjernes, for at forhindre, at indholdet kan fjernes, uden at seglet brydes. Dette engangssegl, som anbringes ved lukningen af hver enkelt pakning, skal bære et stempel med teksten »Farina di Castagne della Lunigiana« D.O.P. og produktionsåret. Seglets farve er forskellig afhængig af vægten: hvid ved poser på 500 g, brun ved poser på 1 kg og rød ved poser på 5 kg. På hver enkelt pose anbringes endvidere en etiket, der ud over de lovbefalede oplysninger bærer logoet for »Farina di Castagne della Lunigiana« D.O.P., pakkedato og udløbsdato, der ikke må overskride et år.

Logoet for den beskyttede oprindelsesbetegnelse består af to kastanjefrugter, der ligger ved siden af hinanden, hvoraf den forreste hælder lidt til venstre, og den bagerste er afbildet som opretstående. Begge frugter er kastanjebrune med en lysebrun lysrefleks på forsiden, bundfarven er hasselnøddebrun. Baggrunden består af tre lige brede striber i det italienske flags farver: grøn, hvid og rød. På den grønne stribe ses teksten »Denominazione di origine protetta«.

Benævnelsen »Farina di Castagne della Lunigiana« skal være på italiensk.

(1) EUT L 93 af 31.3.2006, s. 12.